רדיפת להט"בים בידי הרשויות בצ'צ'ניה

רדיפת להט"בים בידי הרשויות בצ'צ'ניה, על פי פרסומים שונים בעיתונות המערבית, היא סדרת אירועים שהחלו בפברואר 2017 בה למעלה ממאה גברים תושבי הרפובליקה הצ'צ'נית (מחוז בתחומי הפדרציה הרוסית), אשר הרשויות סברו כי הם הומוסקסואלים או ביסקסואלים, רוכזו, עוכבו ועונו על ידי הרשויות בשל נטייתם המינית. סנקציות אלה תוארו כחלק מטיהור פוליטי אנטי-להט"בי שיטתי באזור. רמזן קדירוב, מנהיגה המוסלמי של צ'צ'ניה, הקים שלושה מתקני מעצר במקומות סודיים על מנת לכלוא ולהשמיד את כל הגברים ההומוסקסואלים במדינתו. מתקנים אלו כונו על ידי ארגוני זכויות אדם ועדי ראייה "מחנות הריכוז".
הטענות פורסמו לראשונה ב-1 באפריל 2017 ב"נובאיה גאזטה"‏, עיתון אופוזיציוני בשפה הרוסית, שדיווח כי למעלה ממאה גברים נעצרו ועונו, ולפחות שלושה אנשים מתו באמצעות הוצאה להורג ללא משפט. העיתון, המצטט את מקורותיו בשירותים המיוחדים הצ'צ'נים, כינה את גל המעצרים "טיפול מניעתי". העיתונאית שדיווחה על כך לראשונה ירדה למסתור, בעקבות קריאות לפעולות תגמול נגד עיתונאים המדווחים על הרדיפות הללו.
הרשויות בצ'צ'ניה וברוסיה הכחישו כל ידע על המעצרים. בתגובה, הארגון למען זכויות הלהט"ב Russian LGBT Network מנסה לסייע לאלו שמאויימים להתפנות מצ'צ'ניה. ארגוני זכויות אדם וממשלות זרות קראו לרוסיה ולצ'צ'ניה לשים קץ למעצרים.

פשיטות והרג

מעצרים החלו לאחר שארגון למען שוויון זכויות לקהילה ההומו-לסבית Gayrussia.ru הגיש בקשות להיתרים לקיים מצעדי גאווה בארבע ערים בתוך קברדינו-בלקריה באזור מוסלמי ברובו של צפון הקווקז, רוסיה, אם כי לא בתוך צ'צ'ניה עצמה. הבקשה במחוז זה נדחתה על ידי שלטונות קברדינו-בלקריה. בעקבות כך נערכה הפגנה אנטי-הומוסקסואלית יחד עם קריאות במדיה החברתית לרצח הומואים בשיטות שונות.
ניקולאי אלכסייב, מארגן Gayrussia.ru, דחה את הטענות כי הניסיונות לארגן מצעדי גאווה באזור הם שעוררו את האלימות נגד צ'צ'נים הומוסקסואליים, וטען שמדובר בספקולציה לא מבוססת, שכן הארגון לא התמקד ברבעים מוסלמיים בפרט, אלא הגיש בקשה להיתרי מצעדי גאווה ב-90 רשויות מקומיות ברחבי רוסיה, במטרה לעשות שימוש בדחיות הצפויות ולהציגן בפני בית המשפט האירופי לזכויות אדם במהלך דיון אודות חופש ההתארגנות וזכויות להט"ב.
משמר זכויות האדם דיווח ב-2017 כי "לא ניתן להגזים עד כמה האנשים בצ'צ'ניה פגיעים. ההומופוביה שם היא אינטנסיבית ומשתוללת. חברי הקהילה הלהט"בית נמצאים בסכנה לא רק של רדיפות מצד השלטונות, אלא גם של נפילת קורבן לרצח על חילול כבוד המשפחה". רמזן קדירוב מעודד הוצאה להורג ללא משפט על ידי בני משפחה, כחלופה לאכיפת החוק - במקרים מסוימים, הומואים בכלא שוחררו מוקדם במיוחד כדי לאפשר את רציחתם על ידי קרובי משפחה.
המשטרה הצ'צ'נית הוציאו לפועל מזימות ללכוד קורבנות, אשר פותו לצאת לדייט, ובסופו של דבר הוכו והושפלו. קלטות הופקו, והקורבנות נסחטו לשלם כסף בתמורה לשתיקה. רשויות אכיפת החוק של צ'צ'ניה עורכות רשימות של "חשודים". לפי מקור של Radio Liberty, פשיטות על הומוסקסואלים החלו כבר בדצמבר 2016, שככו לזמן קצר וחזרו בקנה מידה גדול בפברואר 2017. ההומואים הראשונים שנעצרו באמצעות מלכודת עונו בניסיון לגלות את שמות מכריהם. כל תכתובות הטלפון נבדקו, ושמותיהם נוספו לרשימת "החשודים". הדבר הביא לעליה משמעותית במספר הקורבנות. על פי Novaya Gazeta, בסוף פברואר עצרה המשטרה ובדקה טלפון של אדם שהיה במצב של שכרות. בטלפון היו "תמונות וסרטונים עם תוכן מפורש" ו-"עשרות אנשי-קשר הומוסקסואלים מקומיים". העצור נשלח ל-"כלא סודי". לאחר מכן, "גל של רדיפות" החל בצ'צ'ניה כניסיון לטהר את ארצם של מהומוסקסואלים או ממי שנתפסו כהומוסקסואלים. על פי הדיווחים, המשטרה הצ'צ'נית לוחצת על ההורים באזור להרוג את ילדיהם, אם הם חושדים שהם הומוסקסואלים.

מעצרים

על פי העיתון הרוסי "נובאיה גאזטה", אמצעי תקשורת עצמאיים וארגוני זכויות האדם, גברים הומוסקסואלים נשלחים למתקנים חשאיים בצ'צ'ניה, אשר עד ראייה אחד השווה אותם למחנות ריכוז. כמאה גברים נכלאו במתקנים אלו, ולפחות שלושה אנשים כבר מתו. חלק מהמאבטחים בבתי הכלא הבלתי-רשמיים הללו מואשמים בשחרור האסירים לקרוביהם אם המשפחה מבטיחה להרוג אותם. על פי דיווחים, אחד מבתי הכלא הסודיים האלו ממוקם בעיר ארגון שבדרום צ'צ'ניה. בית כלא נוסף נמצא בצוצין-יורט, דרומית לעיר הבירה הצ'צ'נית גרוזני.
משמר זכויות האדם אישר כי הרשויות "אספו עשרות אנשים בחשד כי הם הומואים, עינו והשפילו את הקורבנות, חלק מהגברים נעלמו בכפייה, ככל הנראה לפחות שלושה גברים מתו מאז תחילת המבצע האכזרי". על פי רדיו אירופה החופשית, אסירים שוחררו לידי משפחותיהם אם המשפחות התחייבו לרצוח אותם.
על פי ראיון עם אסיר נמלט שפרסם הגרדיאן, 30 עד 40 איש הוחזקו בחדר אחד, הוכו ועונו בחשמל. בחלק מהמקרים תהליך העינויים הסתיים במותו של האדם שהתעללו בו. ב-7 באפריל 2017, בהודעה לעיתונות של מחלקת המדינה של ארצות הברית, הובעה דאגה "לגבי המצב ברפובליקה הצ'צ'נית, שם היו דיווחים אמינים רבים המעידים על המעצר".

תגובות בתוך רוסיה

מאחר שהמועד הראשון לפרסום ההאשמות על ידי "נובאיה גאזטה" היה ב-1 באפריל, דובר משרד הפנים של האזור תיאר את הדיווח כ"מתיחת אחד באפריל". אלבי כארימוב, דוברו של רמזן קדירוב, הכחיש אף הוא את הטענות וטען כי "אי אפשר לעצור או לדכא אנשים שאינם קיימים ברפובליקה", וגם הוסיף כי "אם היו אנשים כאלה בצ'צ'ניה, רשויות אכיפת החוק לא היו נדרשות לעשות איתם שום דבר, כי קרובי המשפחה שלהם ישלחו אותם למקום שממנו אין דרך חזרה". על פי מקורות, המנהיג הצ'צ'ני רמזן קדירוב מעוניין שקהילת הלהט"ב תחוסל עד תחילת חודש הרמדאן, ב-26 במאי.
חברת המועצה לפיתוח החברה האזרחית וזכויות האדם הכפופה למנהיג צ'צ'ניה, חדה סראטובה, הצהירה כי לא קיבלה ולו תלונה אחת בנוגע לרצח של הומוסקסואלים, אבל אילו הייתה מקבלת, לא הייתה מתייחסת אליה. לדבריה, "גם אם אדם כזה ייהרג בידי קרובי משפחה, לא יחשפו זאת, ורשויות אכיפת החוק יגלו הבנה למקרה." לדעתה של סראטובה, "בחברה הצ'צ'נית שלנו אדם המכבד את עצמו, את המסורת ואת המנהגים, ירדוף ויעשה הכל כדי להציל את החברה שלנו מאנשים כאלה."  מאוחר יותר טענה שהיא לא הובנה נכון, והגילוי שקיימים גברים הומוסקסואליים בצ'צ'ניה זיעזע אותה עד כדי כך שלא הייתה מסוגלת לחשוב בבהירות.
ב-3 באפריל, יומיים לאחר גילויי העיתון, התקיימה במסגד הראשי של גרוזני אספה של אנשי דת מוסלמים צ'צ'נים בהשתתפות 15,000 איש נגד "השקרים והדיבה" של נובאיה גזטה. האספה קיבלה החלטה כי הדיווח העליב את אמונתם ואת כבודם של הגברים הצ'צ'נים. "התגמול ישיג את המסיתים האמיתיים, היכן שיהיו ומי שיהיו", נאמר בהחלטה. המנהיג הרוחני של הצ'צ'נים, המופתי סלאח-חאג'י מז'ייב, אישר כי "תגמול" היה חלק מההחלטה שאומצה בפגישה. "יהיה תגמול!" הוא אמר לאתר החדשות של RBC. "אללה יעניש את אלה שהשמיצו את כל העם הצ'צ'ני ואת אנשי הדת של הרפובליקה הצ'צ'נית". לדעת נובאיה גזטה, מדובר בקריאה ל"פעולות תגמול נגד עיתונאים". "אנחנו קוראים לרשויות הרוסיות לעשות כל שביכולתן כדי למנוע פעולות שמטרתן להסית שנאה ואיבה כלפי עיתונאים הממלאים את חובתם המקצועית", נכתב בעיתון. העיתונאית ילנה מילאשינה, שחשפה את הפרשה, נאלצה לברוח מביתה שבמוסקבה ולרדת למחתרת עקב האיומים.
ב-14 באפריל 2017 דמיטרי פסקוב, דובר הקרמלין, אמר כי "אין לנו שום מידע אמין לגבי בעיות בתחום זה". הארגון למען זכויות הלהט"ב Russian LGBT Network ניסה לפנות מצ'צ'ניה את אותם אזרחים שמצאו עצמם תחת איום.‏‏‏ לארגון זה חברה קרן הצדקה הקנדית Rainbow Railroad, שהודיעה כי תסייע להקים נתיבים בטוחים אל מחוץ לאזור ולסייע לגברים הנמצאים בסיכון להימלט.
ב-5 במאי הסכים פוטין לאמץ את הצעתו של נציב תלונות הציבור של רוסיה לחקור את הדיווחים.
בתאריך ה-10 במאי 2017, נעצרו במוסקבה חמישה פעילים שהיו בדרכם למשרד התובע הכללי של רוסיה, כדי להגיש עתירה הקוראת לפתיחת חקירה בלתי מוטה. על פי Russian LGBT Network, העתירה נשאה למעלה משני מיליון חתימות של אנשים בארצות שונות.

תגובות בינלאומיות

ב-4 באפריל 2017 קרא ארגון אמנסטי אינטרנשיונל לחקירה ולהתערבות מיידית ולמעלה מ-130,000 איש חתמו על עצומה שיזם הארגון נגד הפרות לכאורה של זכויות אדם. המחנות הפכו לאחד הנושאים במערכת הבחירות לנשיאות צרפת 2017 - בעוד המועמדים ז'אן לוק מלנשון, בנואה אמון ועמנואל מקרון גינו באופן פומבי את צ'צ'ניה, פרנסואה פיון ומארין לה פן בחרו לשתוק. בבריטניה, חברי הפרלמנט האירופי הבריטיים קראו לראש הממשלה תרזה מיי ולשר החוץ בוריס ג'ונסון, להיפגש עם השגריר הרוסי. מחאה בהשתתפות מאות נערכה ב-12 באפריל 2017, מחוץ לשגרירות רוסיה בלונדון. ג'ולי בישופ, שרת החוץ האוסטרלית, גינתה את המעצרים ואת המחנות.
ב-13 באפריל 2017, פאנל של חמישה מומחים המייעץ למועצת האומות המאוחדות לזכויות אדם קרא לצ'צ'ניה "לשים קץ לרדיפת אנשים שנחשבים להיות הומוסקסואלים או ביסקסואלים ברפובליקה הצ'צ'נית שחיים באווירה של פחד המונעת על ידי נאומים הומופוביים של הרשויות המקומיות". עוד ב-13 באפריל, מנהל לשכת זכויות האדם בארגון לביטחון ולשיתוף פעולה באירופה אמר כי על מוסקבה "לחקור בדחיפות את הטענות להיעלמויות, עינויים והתעללויות אחרות" בגברים הומוסקסואלים בצ'צ'ניה. ליליאן פלומאן, שרה במשרד החוץ ההולנדי, קראה הודעת גינוי בשם 32 המדיניות החברות בקואליציית שוויון הזכויות (אוסטריה, אוקראינה, אורוגוואי, איטליה, אסטוניה, אקוודור, ארגנטינה, ארצות הברית, בלגיה, בריטניה, גרמניה, הולנד, הונדורס, יוון, מונטנגרו, מקסיקו, נורווגיה, ניו זילנד, סלובניה, ספרד, סרביה, פורטוגל, פינלנד, צ'ילה, צ'כיה, צרפת, קוסטה ריקה, קנדה, שוודיה, שווייץ). בהצהרה שפורסמה ב-15 באפריל 2017, ממשלת קנדה נכתב כי "רדיפתם של הציבור ה-LGBTQ2 בצ'צ'ניה ראוי לנזיפה", וקראה לרוסיה לחקור ולדאוג לבטיחותם של אלה הנמצאים בסיכון.
בהודעה לעיתונות של מחלקת המדינה של ארצות הברית מה-7 באפריל 2017, הממשל הביע דאגה "לגבי המצב ברפובליקה הצ'צ'נית, שם היו דיווחים אמינים רבים המעידים על מעצרים ומוות של אנשי LGBTI".‏ הקונגרס של ארצות הברית חתם על מכתב הקורא למזכיר המדינה רקס טילרסון, ששהה ברוסיה בחודש אפריל, ללחוץ על ממשלת רוסיה לחקור ולהפסיק את המעצרים. ב-17 באפריל 2017 פרסמה ניקי היילי, שגרירת ארצות הברית באו"ם, הודעה בה נכתב כי "אנו עדיין מוטרדים מדיווחים על חטיפות, עינויים ורצח אנשים בצ'צ'ניה על בסיס נטייתם המינית ... אם [הדיווחים] נכונים, אין להתעלם מהפרה זו של זכויות האדם - על הרשויות הצ'צ'ניות לחקור באופן מיידי את הטענות הללו, לפעול כלפי כל מי שנושא באחריות ולנקוט צעדים למניעת הפרות עתידיות". ב-20 באפריל 2017, מזכירת המדינה לשעבר והמועמדת לנשיאות הילרי קלינטון גינתה את ההתפתחויות וקראה גם לממשל טראמפ לפרסם גינוי.
מוזיאון ארצות הברית לזכר השואה פרסם ב-27 באפריל הודעה המגנה את רדיפת ההומואים בצ'צ'ניה. בהודעה לעיתונות קרא מנהל המוזיאון לשלטונות הצ'צ'נים והרוסים לחקור את הנושא ו-"להבטיח את שלומם של אוכלוסיות הלהט"ב בקרב הפדרציה הרוסית".
הקנצלרית הגרמנית אנגלה מרקל העלתה את הנושא בפגישה עם נשיא רוסיה ולדימיר פוטין ב-2 במאי וקראה לו להפעיל את השפעתו על "הבטחת זכויות המיעוטים". למחרת, במכתב משותף לשר החוץ של רוסיה, סרגיי לברוב, הודיעו שרי החוץ של חמש מדינות אירופיות על דאגתם מהמצב.
על פי דובר המועצה לביטחון לאומי, נושא הרדיפות נגד הומוסקסואלים לא עלה בפגישה ב-10 במאי בין נשיא ארצות הברית, דונלד טראמפ ולברוב. דוברת של הבית הלבן אמרה שהיא "לא בטוחה במאה אחוז" אם טראמפ תודרך בנושא. נכון ל-10 במאי, הן טראמפ והן שר החוץ האמריקני, רקס טילרסון, לא הצהירו שם הצהרה פומבית בנושא.
שלושה ארגוני זכויות אדם צרפתיים הגישו ב-16 במאי לבית הדין הפלילי הבינלאומי תלונה המאשימה את בכירי ממשלת צ'צ'ניה ברצח עם. התלונה, שטענה כי הפעילות האנטי-הומוסקסואלית המתרחשת בצ'צ'ניה לא הייתה עבודה של קבוצות בודדות, אלא מתואמת על ידי ממשלת צ'צ'ניה, התייחסה לקדירוב כאל "לוגיסטיקן" של מחנות הריכוז. פוטין הודיע ב-2016 כי רוסיה, שחתמה על אמנת רומא אך מעולם לא אישררה אותה, תסיים כל קשר עם בית הדין בנובמבר 2017.
סלבריטאים רבים ופעילי למען זכויות הלהט"ב, כגון טרוי סיון, אלן דג'נרס, מאט בומר, מארק רופאלו ובילי אייכנר הביעו גינוי חריף נגד מחנות אלה.

בישראל

ב-5 במאי נערכה הפגנה בהשתתפות מאות מפגינים מול שגרירות רוסיה בתל אביב בקריאה לעצור את רצח הלהט"ב בצ'צ'ניה. לאחר מכן כ-300 מפגינים לבושים ורוד נעמדו בצורת משולש ורוד בחוף הילטון לאות הזדהות עם הקהילה הגאה בצ'צ'ניה.
דובר השגרירות הרוסית בישראל האשים את הדיווחים על רדיפות נגד הומוסקסואלים בצ'צ'ניה על היותם "מסע תעמולה נגד רוסיה". במכתב שפורסם בעיתון "הארץ" ב-11 במאי, טען נספח העיתונות, דמיטרי אלושקין, כי "רשויות רשמיות של הפדרציה הרוסית" ניהלו חקירה וכי "אין [קורבנות] רדיפות, איומים או אלימות". הוא מתח ביקורת על אזרחים ישראלים על הפצת "מידע שגוי מבחינה עובדתית".